Predkladacia správa 

	Návrh na neudelenie štátneho súhlasu sa predkladá v súlade s § 47 ods. 7 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje/neudeľuje štátny súhlas na pôsobenie súkromnej vysokej školy v súlade s § 47 ods. 6, 7 a § 102 ods. 1 písm. c) zákona o vysokých školách.

	 Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) s názvom Slovanská medzinárodná univerzita Majstra Pavla v Košiciach v súlade s § 47 zákona o vysokých školách podala na ministerstvo školstva, doplnenú v r. 2004, právnická osoba International education, s. r. o. so sídlom  v Košiciach, ktorá má právnu formu spoločnosti s ručením obmedzeným. 

	Akreditačná komisia v súlade so zákonom o vysokých školách posúdila žiadosť, nesúhlasí s udelením štátneho súhlasu a zároveň uviedla, že uvedená súkromná vysoká škola nie je spôsobilá poskytovať žiadny študijný program. 
	
	Keďže sú splnené podmienky na neudelenie štátneho súhlasu podľa § 47 ods. 7 zákona o vysokých školách, navrhuje ministerstvo školstva vláde neudeliť štátny súhlas právnickej osobe International education, s. r. o. so sídlom  v Košiciach, aby uvedená právnická osoba bola oprávnená pôsobiť ako súkromná vysoká škola s názvom Slovanská medzinárodná univerzita Majstra Pavla v Košiciach.

Návrh na neudelenie štátneho súhlasu prešiel medzirezortným pripomienkovým konaním. Akceptované pripomienky boli do textu návrhu primerane zapracované. Zásadné pripomienky neboli uplatnené. Návrh sa predkladá bez rozporov. 
Návrh nevyžaduje zvýšené nároky na štátny rozpočet, nemá vplyv na zamestnanosť ani na životné prostredie.
Návrh na neudelenie štátneho súhlasu je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.
	K neskoršiemu predloženiu návrhu na rokovanie vlády SR uvádzame:

	Návrh bol spracovaný už 11. 11. 2004 po ukončení pripomienkového konania. Žiadateľ o štátny súhlas nesúhlasil s vyjadrením Akreditačnej komisie a predložil Úradu vlády SR žiadosť o odloženie rozhodnutia o štátnom súhlase z dôvodu získania času na spracovanie ďalších námietok proti vyjadreniu Akreditačnej komisie. Žiadateľ sa sťažoval na konanie MŠ SR, najmä na nedodržiavanie lehoty konania o štátnom súhlase a vybavenia sťažnosti a osobitne spochybňoval konanie, oficiálne vyjadrenie Akreditačnej komisie, a najmä hodnotiace správy a konanie jej pracovných skupín v procese posudzovania jeho žiadosti. Pokračoval tým vo svojej predošlej sťažnosti zameranej najmä proti objektivite konania pracovných skupín. Neskôr predložil Úradu vlády SR aj konkrétnejšie námietky proti vyjadreniu Akreditačnej komisie a k hodnotiacim správam jej pracovných skupín. Žiadateľ namietal aj k personálnemu obsadeniu týkajúceho sa Akreditačnej komisie a pracovných skupín. Sťažoval sa aj na Ministerstvo obrany SR v súvislosti s neposkytnutím budovy na účely súkromnej vysokej školy. 

	Ministerstvo školstva SR prešetrilo námietky žiadateľa patriace do jeho pôsobnosti. vzniklo najmä v ostatnom čase. Nie je oprávnené vyjadrovať sa k objektívnemu, resp. neobjektívnemu hodnoteniu študijných programov súkromných vysokých škôl Akreditačnou komisiou, alebo jej pracovných skupín, keďže Akreditačná komisia je poradným orgánom vlády SR a podľa zákona je nezávislým hodnotiteľom. Vo vyjadrení predsedu Akreditačnej komisie z 1. 3. 2005 k námietkam žiadateľa sa konštatuje, že „na hodnotení študijných programov sa zúčastnilo veľké množstvo uznávaných odborníkov a zamietavé stanovisko v pracovných skupinách bolo prijaté jednomyseľne. Akreditačná komisia na základe jednoznačného odmietavého stanoviska a po diskusii s predkladateľmi dospela k názoru, že právnická osoba za daného stavu neutvára predpoklady na pôsobenie ako súkromná vysoká škola, a preto odporučila vláde štátny súhlas neudeliť.“ V závere sa konštatuje, že „Ak je predkladateľ žiadosti presvedčený o kvalite svojho projektu, nič mu nebráni, aby svoju vylepšenú žiadosť predložil znovu.“. 

	Námietka dotýkajúca sa nedodržania lehôt zo strany MŠ SR je opodstatnená. Prax však ukázala, že lehoty určené zákonom pre spracovanie žiadosti o udelenie štátneho súhlasu sa prakticky nedajú dodržať. Preto sa navrhuje predĺženie lehoty konania na udelenie štátneho súhlasu v novele zákona o vysokých školách, ktorá je v druhom čítaní v NR SR ako druhý článok návrhu zákona o študentských pôžičkách.	

	Keďže sťažnosť nie je dôvodom na nepredloženie návrhu na ne/udelenie štátneho súhlasu vláde SR, ako aj z dôvodu pokročilej lehoty na rozhodnutie o ne/udelení štátneho súhlasu, návrh sa predkladá vláde SR.